ዝብል ሕቶ ዝቐረበሎም ኣይተ ኣበራ ለማ፡ ነዚ መልሲ ይህቡ። “ዓሚ ስለዝተራእየ፡ ሎሚ ዓመት እውን ክረአ ይኸውን እዩ እኳ እንየዘይተባህለ፡ በብወቕቱ ዓለምለኸ ውድብ ምግብን ሕርሻን ከምኡ እውን ካልኦት ትካላትን ዘውፅእዎም ቅድመ መጠንቀቕታ ኣሎ። ንሕና እውን ካብቲ ዘሎ ኩነታት ብምብጋስ መዓዝን ብኸመይን ክኣቱ ከምዝኽእል ፍሉጥ እዩ። እቲ ናይ ሎሚ ዓመት ግን ብዝሒ ዘለዎ፡ እሞ ድማ ምስ'ቲ መዓልታዊ ዝኣቱ ዘሎ ዕስለ ምዃኑ እዩ ከቢዱ ዘሎ” ኢሎም። ጎረብባትና ከም በዓል የመን፣ ጅቡቲን ሶማሊላንድ ድማ፡ ሕርሻ መሰረተ ቁጠባኦም ስለዘይኰነ ጠመተ ኣይህብሉን ዝበሉ እቶም ሓላፊ፡ እቶም ሃገራት ስለዘይቈፃፀርዎ ድማ ትኽ ኢሉ ናብ ኢትዮጵያ ከምዝኣቱ ይዛረቡ። “ዓመታዊ ክመፅእ ከምዝኽእል ስለዝፍለጥ፡ ወላ እኳ ነቲ ናይ ሎሚ ዓመት ዕስለ ዝምጥን ኣይኹን እምበር፡ ዓመታዊ ምሉእ ምድላው ንገብር ኢና” ኢሎም። ምንጪ ስእሊ, MOLA AMARE ኢትዮጵያ ኬሚካል ዝነፅጋ ነፈርቲ የብላን ነፈርቲ ዘለዎኦም ናይ ውልቀ ትካላት ኣለዉ፤ ዝተፈላለዩ ትካላት ድማ ተኻርዮም ናብ ሃገር ዘእትዉ እውን ከምዘለዉ ሓበሬታ ኣይተ ኣበራ ይገልፅ። “መንግስቲ ነቲ ዕማም ዝውዕላ ነፈርቲ ዓዲጉ ከፅንሕ ኣይኽእልን። ካብ ዝተፈላለዩ ምንጭታት ንጥቀም ኢና። ዓለምለኸ ውድብ ምግብን ሕርሻን፥ ብፍላይ ድማ ምብራቕ ኣፍሪካ መቈፃፀሪ ኣምበጣ በረኻ ኣብ ኢትዮጵያ ስለዘሎ፡ ዓሚ ተኻርዮም ነፈርቲ ኣምፂኦምልና እዮም። ኣብ ውሽጢ ሃገር ዘለዉ ውልቀ ትካላት እውን ነፈርቲ ስለዘምፅኡ ካብኣቶም እናተኻረና ንሰርሕ ኣለና። እንተዘየለ ዕስለ ኣምበጣ ክመፅእ ይኽእል እዩ ኢልና ነፈርቲ ዓዲግና ኮፍ ኣይነብልን። ዋንነተን ናይ መን እዩ ዝብል ብዘየገድስ፡ ነቲ ዕስለ ንምክልኻል እኹል ቀረብ ረኺብና ዶስ ኣይረኸብናን ዝብል እዩ ክረአ ዘለዎ” ይብሉ። መንግስቲ ፈደራል ንክልላት ይሕግዝ ዶ’ሎ?
